32006R1242
L 226/7
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1242/2006 НА КОМИСИЯТА
от 17 август 2006 година
за изменение на Регламент (ЕО) № 1555/96 относно правилата за прилагане на допълнителни вносни мита върху плодове и зеленчуци
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 2200/96 на Съвета от 28 октомври 1996 г. относно общата организация на пазара на плодове и зеленчуци (1), и по-специално член 33, параграф 1 от него,
като има предвид, че:
(1)
Член 33, параграф 1 от Регламент (ЕО) № 2200/96 ясно излага условията, които трябва да бъдат изпълнени, за да може Комисията да налага допълнителни вносни мита. За точност и правна сигурност същата формулировка следва да се използва и в член 3, параграф 1 от Регламент (ЕО) № 1555/96 на Комисията от 30 юли 1996 г. относно правилата за прилагане на допълнителни вносни мита върху плодове и зеленчуци (2).
(2)
Регламент (ЕО) № 1555/96 предвижда надзор на вноса на продуктите, изброени в приложението към него. Този надзор трябва да се извършва в съответствие с правилата, формулирани в член 308г от Регламент (ЕИО) № 2454/93 на Комисията от 2 юли 1993 г. за определяне на разпоредби за прилагане на Регламент (ЕИО) № 2913/92 на Съвета относно създаване на Митнически кодекс на Общността (3).
(3)
За целите на член 5, параграф 4 от Споразумението за селското стопанство (4), сключено по време на Уругвайския кръг от многостранните търговски преговори, и в светлината на последните налични данни за 2003 г., 2004 г. и 2005 г. началните нива за допълнителни мита за ябълки следва да се променят.
(4)
Регламент (ЕО) № 1555/96 следва съответно да се измени.
(5)
Мерките, предвидени в настоящия регламент, са в съответствие със становището на Управителния комитет по пресни плодове и зеленчуци,
ПРИЕ НАСТОЯЩИЯ РЕГЛАМЕНТ:
Член 1
Член 3, параграф 1 от Регламент (ЕО) № 1555/96 се заменя със следното:
„1. Ако бъде установено, че за един от продуктите и един от периодите, изброени в приложението, количеството, пуснато в свободно обращение, надвишава съответстващия начален обем, Комисията налага допълнително мито, освен ако за вноса се счете, че не е вероятно да наруши пазара на Общността, или ефектът от това би бил непропорционален на предвидената цел.“
Член 2
Приложението към Регламент (ЕО) № 1555/96 се заменя с приложението към настоящия регламент.
Член 3
Настоящият регламент влиза в сила в деня на публикуването му в Официален вестник на Европейския съюз.
Той се прилага от 1 септември 2006 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 17 август 2006 година.